12 j. tronkstraf nadat 'dronk' vrou seun verkrag | Netwerk24
12 j. tronkstraf nadat 'dronk' vrou seun verkrag
15 Junie 2021 12:55
'n Vrou wat aanvoer dat sy te dronk was om te onthou dat sy 'n 13-jarige seun verkrag het, is Maandag tot 12 jaar tronkstraf gevonnis.
Die 29-jarige Thembakazi Dyamani is in die streekhof in Gqeberha (Port Elizabeth) van verkragting aangekla nadat die seun haar verlede jaar by sy ouers verkla het.
Die slagoffer en 'n maat, ook 13 jaar oud, het op 4 Junie 2020 saam met Dyamani na die stad gegaan om haar familie te besoek en die aand daar oorgeslaap. Hulle is nie familie van haar nie, maar ken haar goed.
Dyamani het tussen die twee seuns geslaap en een van die seuns seksueel aangerand.
Nadat die seun sy vriend die volgende dag van die voorval vertel het, het die vriend hom aangeraai om sy ouers te vertel.
Dyamani het vanjaar op 25 Maart skuld op die aanklag beken. Sy het gesê sy kan nie die aantygings betwis nie omdat sy daardie aand te dronk was om enigiets van die voorval te onthou.
Die streekhof in Gqeberha het 'n 29-jarige vrou Maandag tot 12 jaar tronkstraf gevonnis vir die verkragting van 'n 13-jarige seun. Foto: Argief